Skátaforingi rassskellti fréttakonu í beinni Skátaforinginn sést gráklæddur vinstra megin við fréttakonuna , rétt áður en hann rassskellti hana . Skjáskot / Twitter Maðurinn sem rassskellti fréttakonuna Alex Bozarjian í beinni útsendingu frá hlaupaviðburði í Savannah Bandaríkjunum er bæði skátaforingi og leiðtogi innan kirkjunnar sinnar . Maðurinn , Tommy Callaway , var þátttakandi í hlaupinu og sést slá á rass Bozarjian í beinni útsendingu NBC af viðburðinum . Upphaflega var nafn mannsins ekki vitað en nú er komið í ljós að hann er virtur maður í Savannah . Hann hefur verið útilokaður frá öllum hlaupaviðburðum í Savannah . Callaway hefur sagt opinberlega að hann vilji „ leiðrétta ástandið “ en Bozarjian hefur ekki tekið afsökunarbeiðni hans gilda þar sem hann meiddi hana bæði líkamlega og andlega . Bozarjian sagði í viðtali við The Morning Show að sér hefði liðið illa eftir atvikið þar sem hann reyndi að taka völdin af henni með því að slá hana á rassinn . „ Það er ekki í lagi að nýta þér kvenlíkama bara af því þig langar til þess . Það er ekkert grín , hann meiddi mig líkamlega og andlega , “ sagði Bozarjian . Eftir að Callaway var nafngreindur í fjölmiðlum vestanhafs og útilokaður frá öllum hlaupaviðburðum í Savannah eyddi hann öllum reikningum sínum á samfélagsmiðlum . Hann er foringi í skátunum þar og fer einnig fyrir ungmennahópi í kirkju þar í bæ . Hér fyrir neðan má sjá þegar Callaway rassskellir Bozarjian í hlaupinu .